PATVIRTINTA

Šalčininkų rajono

savivaldybės tarybos

2016 m. kovo 22 d.

sprendimu Nr.T-390

**ŠALČININKŲ R. JAŠIŪNŲ LOPŠELIO-DARŽELIO „ŽILVITIS“ DIREKTORIAUS 2015 METŲ VEIKLOS ATASKAITA**

Šalčininkų r. Jašiūnų lopšelis-darželis „Žilvitis“, kodas 291410630, yra viešas juridinis asmuo, veikiantis kaip savivaldybės biudžetinė įstaiga ir turintis asmens teises, antspaudą su savo pavadinimu, išlaidų sąmatas, atsiskaitomąją ir kitas sąskaitas Lietuvos Respublikos registruotuose bankuose.

Lopšelio-darželio adresas: Popierinės g. 23, LT-17250 Jašiūnai, Šalčininkų rajonas, el. paštas: [zilvitis23@gmail.com](mailto:zilvitis23@gmail.com), tel. 8 (380) 35 641, interneto svetainė [www.jasiunudarzelis.lt](http://www.jasiunudarzelis.lt/).

**Savininkas** – Šalčininkų rajono savivaldybė.

**Veiklos pradžia** – 1989 m. spalio 13 d.

**Veiklos paskirtis** – ikimokyklinio ir priešmokyklinio amžiaus vaikų ugdymas.

Mokymo kalba – lietuvių, lenkų.

**Grupės –** veikia 6 grupės. Grupės komplektuojamos iš vieno amžiaus vaikų: 2 ankstyvojo amžiaus (vaikai nuo 1 iki 3 metų) –lietuvių ir lenkų kalba; 4 ikimokyklinio ir priešmokyklinio amžiaus – lietuvių ir lenkų ugdymo kalba.

**Bendruomenė** – 120 ugdytinių, 13 pedagoginio ir 14 aptarnaujančio personalo darbuotojų.

**Vadovai:**

įstaigos direktorė – Svetlana Bulavina, turinti 30 metų pedagoginį darbo stažą, iš jų 24 metus vadybinio darbo stažo, atestuota III vadybinei kvalifikacinei kategorijai;

direktoriaus pavaduotoja ugdymui – Irena Voicinovič, turinti 23 metų pedagoginį darbo stažą, iš jų 8 metus vadybinio darbo stažo, atestuota III vadybinei kvalifikacinei kategorijai.

direktoriaus pavaduotoja ūkio reikalams – Kristina Kuzmičiova.

**Vykdomos programos:**

Jašiūnų lopšelio-darželio „Žilvitis“ ikimokyklinio ugdymo programa „Mažais žingsneliais mokyklos link“, Bendroji priešmokyklinio ugdymo ir ugdymosi programa.

**Įstaigos finansavimas 2015 m.**

|  |  |
| --- | --- |
| Finansavimo šaltiniai | Lėšos (tūkst. Eur.) |
| Savivaldybės biudžeto lėšos SB | 103,1 |
| Specialiosios programos lėšos (pajamos už atsitiktines paslaugas) SB (SP) | 25,6 |
| Valstybės biudžeto krepšelio lėšos (VB) | 120,1 |
| Kitos lėšos (labdara, parama, 2 % GM) | 9,9 |

**Lėšų panaudojimas -** 2015 m. sausį, Lopšelis-darželis sėkmingai perėjo prie bendrosios Europos valiutos - euro. Lėšos panaudotos pagal tikslinę paskirtį lopšelio-darželio funkcijų vykdymo užtikrinimui, vadovaujantis teisės aktais bei savininko ir įstaigos nustatytomis tvarkomis.

Darželyje vykdyta lėšų ir darbo laiko panaudojimo bei taupymo programa, planingai naudotos rėmėjų bei kitų fondų lėšos. Lėšų panaudojimo ataskaitos pateiktos savininkui, skelbiamos lopšelio-darželio interneto svetainėje.

Pagerėjo materialinė bazė. Įrengti 3 kabinetai. Lopšelio-darželio bei rėmėjų lėšomis pilnai įrengtas logopedo kabinetas, kasininko kabinetas ir Norvegijos projekto dėka sveikatos priežiūros specialisto kabinetas.

Visose grupėse nupirkti nauji stalai, kėdutės, lentynos, ant langų pakabinti spalvoti, vaikiški roletai.

Mokslo metų pradžioje buvo įsigytos vaizdinės ir metodinės priemonės į grupes, užsakytos ir nupirktos knygos (metodinė ir grožinė literatūra), plakatai, žaislai, konstruktoriai, dėlionės, didaktiniai žaidimai komunikavimo ir pažinimo kompetencijų įgūdžiams lavinti.

Įsigyti 4 nešiojamieji kompiuteriai, 2 projektoriai, 2 sieniniai ekranai, spausdintuvas. Nupirktas buitinis inventorius ir priemonės: daržovių pjaustyklė, darbo drabužiai, 2 kilimai, grupių virtuvėlėse pakeisti indai. Taip pat rėmėjų dėka įsigijome naują lauko žaidimų aikštelę.  Perdažyti kiemo įrengimai, įėjimai į pastatą, tvoros stulpai.  Pastoviai tvarkoma darželio teritorija, kiemo inventorius.

**I. ĮSTAIGOS  VEIKLOS ATASKAITOS SANTRAUKA**

**2015 metų lopšelio-darželio „Žilvitis“ prioritetai:**

1. **Ugdymo kokybė ir efektyvumas, ugdymo planų realizavimas.**
2. **Vaikų sveikatos stiprinimas.**

Stiprinant ugdymo kokybę ir efektyvumą, į įstaigoje vykdomas ikimokyklinio ugdymo ir Bendrojo priešmokyklinio ugdymo programas, integruotos 2 neformaliojo ugdymo programos: „Saugus elgesys“ ir „Antroji kalba ankstyvajame amžiuje“.

Prioritetams įgyvendinti buvo organizuotos veiklos sveikos ir saugios gyvensenos įgūdžių formavimui.

Organizuota meno ir sporto pramoga „Sveikas ir žvalus aš noriu dūkti po laukus“, pravesta sporto ir sveikatos savaitė „Rudenėlio lapai krenta, pasportuoti šiandien lemta“, sporto ir sveikatos šventė „Trumpa mankštelė – puiki dienelė“, sporto pramoga “ Kas bus linksmas ir vikrus – šalta tam tikrai nebus“. Tradiciškai lapkričio mėnesį buvo organizuotos „Futboliuko“ rungtynės.

Kiekvieną dieną vaikai mankštinosi su muzika, grupėse vedamos sveikatos valandėles.

Nepamiršta ir sveika mityba: darželyje vykdoma ES programa „Pienas vaikams“, vaikams ištisus metus buvo teikiamas suderintas maistas, duodama daug vaisių ir daržovių, darželyje vykdoma ES programa „Vaisių vartojimo skatinimas mokyklose“, vaikai mokomi teisingai maitintis ir skirti sveiką maistą nuo nesveiko.

Auklėtojos daug dirbo su vaikais saugaus eismo klausimais: vyko saugaus eismo valandėlės „Gatvėje būk atsargus, šito mokyk ir draugus“, viktorina „Eismo taisykles žinosi – nieko kely nebijosi“.

Tėvams buvo organizuotos konsultacijos: „Gyventi sveika, o gyventi sveikai išmoksime“, „Saugumas namuose“.

Darželyje vykdoma (jau 5 metai) tarptautinė programa „Zipio draugai“. Dalyvavome akcijoje „Be patyčių“.

Lopšelyje – darželyje tenkinami vaikų emociniai,  pažinimo, komunikavimo, socialiniai, judėjimo poreikiai. Vaikams sudarytos sąlygos rinktis veiklą pagal pomėgius ir galias.

2015 metais, tenkinant ugdytinių saviraiškos poreikius buvo organizuota 14 tradicinių ir netradicinių renginių, 3 teminės kūrybinės raiškos savaitės, vykdytos vakaronės, išvykos, ekskursijos. Dalyvauta miestelio renginiuose, tarptautinėse programose, Vilniaus miesto konkursuose.

Dalyvauta įgyvendinant iniciatyvos „Visa Lietuva skaito vaikams“ programą „Skaitantys vaikų darželiai“.

Su ugdytiniais lankytos įžymios mūsų miestelio vietos - Jašiūnų dvaro sodybos rūmai, keliauta į pažintinę ekskursiją į „Aušros“ mokyklą, Jašiūnų Šv. Onos bažnyčią, Jašiūnų miestelio biblioteką.

Kviesta Dieveniškių regioninio parko specialistė Amatų mokymams: margučių marginimui.

Dalyvauta konkurse „Vaikų Velykėlės“, padovanotos knygos.

Įsigytos priemonės sveikatos kompetencijos įgūdžiams lavinti: kamuoliai, kaspinai, šokdynės.

Meninės kompetencijos įgūdžiams lavinti buvo įsigyti dažai, pieštukai, flomasteriai, popierius, guašas.

Švietimo paslaugų veiksmingumui stiprinti, ugdymo programų įgyvendinimui yra muzikos salė, kur vaikai ir sportuoja.

Auklėtojos savo rankomis pagamino naujų metodinių priemonių: lėles teatrui, iliustracijas, matematikos metodinių priemonių, pasakų inscenizacijų.

Lopšelyje-darželyje „Žilvitis“ laikomasi tradicijų, papročių. Auklėtojos skyrė daug dėmesio etnokultūriniam ugdymui: liaudies žaidimams, pasakoms, savo krašto istorijai.

Organizuota daug renginių šia tema: „Advento angelai“, „Šalta žiema šalin eina“, „Močiutės skrynią pravėrus...“, „Gera, kai turi draugų šalia“.

Lavinami vaikų meniniai, pažintiniai, komunikaciniai ir kultūriniai gebėjimai.

Mokytojų tarybos posėdyje (jų buvo 4) pedagogai dalinosi patirtimi ugdymo aplinkos, priemonių atitikties vaikų poreikiams klausimais. Kalbėta apie žalingų įpročių prevenciją, sveikos gyvensenos idėjų laikymąsi, grūdinimą, maitinimą, vaiko socialinių įgūdžių ugdymo veiksmingumą, taikant programą „Zipio draugai“.

Vaikai su auklėtojomis metų bėgyje vaidino inscenizacijose „Pasaka apie obuolius“, „Mes gyvenam pasakų šaly“, linksmai ir šurmulingai su dainomis, žaidimais ir inscenizacijomis įvyko Užgavėnių šventė. Koridoriuje puikavosi pedagogų surengta kaukių paroda.

Velykoms buvo paruoštas muzikinis spektaklis „Princesėlės fleita“ .

2014-2015 mokslo metų pabaigą vainikavo baigiamasis lopšelio-darželio renginys „Į žinių ir

pasakų šalį“.

Darželyje su koncertu svečiavosi Jašiūnų muzikos mokyklos mokiniai. Dalintasi patirtimi su Šalčininkų rajono ikimokyklinių ugdymo įstaigų pedagogais. Dalyvavome pilietinėje iniciatyvoje „Tolerancijos mozaika “.

Šiais mokslo metais buvo organizuota daug vaikų darbelių parodų: „Šaltukas pilį stato“, „Brangi Tėvyne, tu mana“, „Pavasario spalvų karalystė“, „Atplasnojo vasarėlė“.

2015 m. siekta darbuotojų motyvuoto atvirumo kaitai, pozityvaus dalykinio bendravimo ir bendradarbiavimo. Vyko kryptingas pedagoginio ir nepedagoginio personalo kvalifikacijos tobulinimas. Kvalifikaciją kursuose, seminaruose vadovai kėlė – 192 val., pedagogai – 157 val., nepedagoginis personalas – 64 val. Dėl padidėjusios seminarų, kursų kainos darbuotojai stengėsi tobulėti ne tik mokamuose, bet ir Europos sąjungos finansuojamuose projektuose.

**Svarbiausi lopšelio-darželio pasiekimai praėjusiais mokslo metais:**

Sėkmingi perėjimai prie Euro. Buvo pakeistos visos tvarkos: buhalterijos, inventorizacijos, viešųjų pirkimų.

Atnaujinta ir patobulinta ugdymo programa „Mažais žingsneliais mokyklos link“, įgyvendintas naujas veiklos planavimas pagal „Ikimokyklinio amžiaus vaikų pasiekimų aprašą“.

Sudarytos palankesnės sąlygos pedagogų kompiuterinio raštingumo įgūdžių tobulinimui. (4 nauji kompiuteriai).

2015 m. buvo sudarytos sąlygos lankyti lopšelį-darželį vaikui, sergančiu cukriniu diabetu.

Kokybiškam ugdymui stiprų poveikį turi ir darželio aplinka. Tęsia savo veiklą organizuotas Lėlių teatras, teatro menė, kurioje pasakų personažai pagaminti iš parolono.

2015 m. tėvų pagalba papildyta aikštelė žaidimo priemonėmis. Šiuo metu aikštelė saugi, šiuolaikiška, patraukli vaikams.

**Problemos, susijusios su įstaigos veikla:**

Didelė problema įstaigoje yra sena grupių grindų danga, susidėvėjusi elektros instaliacija, susidėvėjęs vamzdynas, netinkama ventiliacija virtuvėje. Įstaigoje būtina atlikti grupių, sanitarinių patalpų, virtuvės remontą. Reikalingas lauko sienų šiltinimas. Netinkama darželio tvora, dėl ko negalime gauti Higienos pasą.

Darželį lanko vaikai, turintys kalbos sutrikimų, jiems teikiama logopedo pagalba, trūksta 0,5 logopedo etato.

Įgyvendinant įstaigoje iškeltus ugdymo kokybės ir efektyvumo, ugdymo planų realizavimo

prioritetus lopšelyje-darželyje optimizuota darbo grupių veikla rengiant veiklos planavimo dokumentus, trūksta 0,5 pavaduotojos ugdymo etato.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Irina Aikovskaja, Švietimo ir sporto skyrius, tel. 838030180, el. p. irina.aikovskaja@salcininkai.lt